र्वक आमन्त्रित किये गये प्रज्ञावन्त ऋषि-मुनियों को भी ज्ञात नहीं होता था कि वे कब क्या पूछेंगे और कब किस तत्त्वज्ञान के सिद्धान्तों की कठिन गीगांसा करने को कहेंगे। हम दोनों - मैं और देवरजी- सदा श्रीजी के सान्निध्य हुआ करते थे, तब भी हम उनकी गतिविधियों का अनुमान नहीं लगा सकते थे। अपनी इसी अतुल बुद्धि-सामर्थ्य से ही उन्होंने ऊँचे हिमालय की सैकड़ों योजनों की लम्बी यात्रा निर्विघ्न पूर्ण की थी। अन्ततः अमरनाथ गुफा की दुष्कर हिमयात्रा आरम्भ हुई।
जिनको परिश्रमी जानकर श्रीजी साथ ले गये थे, वे योद्धा भी पहले ही कुछ टेढ़े-मेढ़े हिममय मोड़ों पर एक-एक करके पीछे छूट गये। दूसरे चरण के पड़ाव पर एक दिन रावटी से बाहर निकले उस हिममय प्रदेश में पूर्व क्षितिज पर उदित सूर्यदेव के दर्शन करते श्रीजी को एक मोहक, मादक सुगन्ध ने आकर्षित कर लिया । दीर्घ श्वास लेकर, उसे अपने वक्ष में भरकर मूँदी आँखों से श्रीजी ने उसे अचूक पहचान लिया। उस निर्जन हिमवेष्टित प्रदेश में उन्होंने देवरजी से कहा, "ऊंधो! बन्धु, निकट ही कहीं किसी सरोवर में ब्रह्मकमल खिले हैं। सात्यकि को साथ लेकर यदि तुम ब्रह्मकमल की कुछ कलियाँ और पुष्प ले आओ तो हमारा शिव-दर्शन विधियुक्त और समग्रतापूर्ण होगा। ये साधारण पुष्प नहीं हैं। मुख को ढँकने के लिए एक वस्त्र साथ में ले जाओ। ब्रह्मकमल की मादक सुगन्ध में इतनी सामर्थ्य होती है कि वह किसी को मूर्च्छित कर सकती है। ऐसे खिले हुए ब्रह्मकमल को शिव-स्तवन के साथ स्वयम्भू शिवलिंग को अर्पित करना तो शिव-भक्ति का दुर्लभ योग है!"
इस हिमयात्रा में अब तक टिके रहे दो यादव-वीरों को साथ लेकर देवरजी उस सुगन्ध की टोह में सरोवर की ओर निकल पड़े। सभी ने वस्त्रों से नाक ढँक लिये थे, तब भी हिमपुष्प की वह उग्र गन्ध आ ही रही थी ।
यद्यपि यह राज्य राजा शतक्रतु का था, वह दूर कश्मीर की सीमा पर रहा करता था; परन्तु वास्तव में यहाँ राज्य था हिमवान का, सर्वत्र फैले हुए शुभ्र, शीतल, चुभनेवाले हिम का। किसी और के लिए देवरजी यह साहस कभी न करते, परन्तु उनके प्रिय भैया के आगे उनकी एक नहीं चलती थी। भैया के मुख से निकला प्रत्येक शब्द उनके लिए ब्रह्मवाक्य के समान था । सन्ध्या
समय तक वस्त्र में लपेटे खिले कुछ अधखिले ब्रह्मकमल लेकर देवरजी लौटे। निकट आते ब्रह्मकमल की सुगन्ध को भाँपकर श्रीजी रावटी के द्वार पर दोनों हाथ कटि पर रखकर खड़े हो गये थे। सफल होकर लौटे देवरजी को देखकर आगे बढ़ते हुए श्रीजी ने मुस्कराकर कहा, "उद्धव, मेरा मन कहता है, इस यात्रा के अन्तिम चरण में अकेले तुम ही मेरे साथ टिके रहोगे। रावटी में विश्राम करते लेटे हुए सात्यकि को यह सम्भाषण सुनाई दे, यह सम्भव नहीं था।
श्रीजी ने जैसा कहा, वैसा ही हुआ । बड़े प्रयास से श्रीजी के साथ टिके रहे दो-तीन यादव-योद्धा और आजानुबाहु महारथी सात्यकि भी अमरनाथ की शिवयात्रा के अन्तिम चरण में पीछे छूट गये। केवल दोनों बन्धु ही साथ-साथ चल पड़े। देवरजी की काँख में कमल पुष्पों की पोटली होने के कारण हिममय चढ़ाव के दुष्कर मोड़ों पर चलने में उनको कठिनाई होने लगी। तब रुककर उनका कन्धा हलके से थपथपाते हुए श्रीजी ने वह पोटली अपने हाथ में ले ली और दाहिना हाथ देवरजी की ओर बढ़ाकर उन्होंने कहा, "इसका सहारा लेकर मेरे पीछे-पीछे निर्भय होकर चलते रहो - पार हो जाओगे।" इतना ही कहकर वे कुछ ऐसे हँसे कि वहाँ से लौटने के पश्चात् देवरजी ने कई बार मुझसे कहा कि "उस हँसी का वर्णन नहीं किया जा सकता । वह था अन्तर्बाह्य श्वेतशुभ्र हिम-हास्य !
उनके हाथ में हाथ देते हुए मुस्कुराकर देवरजी ने कहा, "अब निश्चय ही मुझे शिव-दर्शन प्राप्त होंगे। यह हाथ सुदर्शनधारी है- मेरा बोझ तो इसके लिए कुछ भी नहीं!" अन्ततः सत्त्व-परीक्षा लेनेवाले हिमवान के अन्तिम चरण के टेढ़े-मेढ़े मोड़ों को पार करके दोनों भ्राता अमरनाथ गुफा के एक पुरुष बराबर ऊँचे स्वयम्भू हिमलिंग के सम्मुख पहुँच गये। देवरजी ने लम्बी साँस भरी । स्फटिक धवल, आर्द्र, स्वयम्भू शिव के दर्शन होते ही श्रीजी ने पोटली खोलकर अपने नीलवर्णी हस्तकमलों से एक-एक करके ब्रह्मकमल हिमलिंग पर चढ़ाये । कुछ चढ़ाने के लिए भ्राता को दे दिये। उनके घनी पलकोंवाले दीर्घ मत्स्यनेत्र अपने-आप मुँद गए, हाथ जोड़े गये। उनके कमल की पंखुड़ियों जैसे होंठों से अस्पष्ट - सी शिव-स्तुति सवने लगी। स्वयं शिव उसे ध्यान से सुनने लगे-'पशूनां पतिं पापनाशं... शिवाकान्त शम्भो शशांकार्धमौले महेशान शूलिन् जटाजूटधारिन्। त्वमेको जगद्व्यापको विश्वरूप, प्रसीद प्रसीद प्रभो पूर्णरूप।'
अत्युच्च हिमवान की निर्जन गुफा में शिव के समक्ष हाथ जोड़कर खड़े द्वारिकाधीश देर तक उसी अवस्था में ध्यानरत रहे। देवरजी ने भी उनका अनुसरण किया, परन्तु आँख भरकर शिवदर्शन करने के पश्चात् शिवलिंग के आगे खड़े अपने ध्